हरियाणा में पिछले करीब दस दिनों में दुष्कर्म व हत्या की एक दर्जन से अधिक घटनाओं ने जहां महिला सुरक्षा पर सवाल खडे़ कर दिए हैं वहीं प्रदेश सरकार की कार्यप्रणाली एक बार फिर से कठघरे में खड़ी हो गई है। हरियाणा में सरकार भले ही किसी भी पार्टी की क्यों न रही हो, प्रदेश में महिला उत्पीड़न एवं लड़कियों के साथ बलात्कार व हत्या की घटनाएं कभी नहीं थमी हैं। सूबे में पुलिस थानों और महिला आयोग के पास महिला उत्पीड़न की घटनाओं से संबंधित शिकायतें लगातार आ रही हैं। पिछले तीन वर्षों के दौरान राज्य महिला आयोग के पास यौन शोषण से लेकर गृह क्लेश, छेड़छाड़, प्रेम विवाह करके धोखाधड़ी से संबंधित करीब तीन हजार से अधिक शिकायतें पहुंच चुकी हैं।